रायपुर. सेजबहार में बुधवार की रात केनरा बैंक के एटीएम को लूटने की काेशिश करने वाले लुटेरे पकड़े गए। लूटपाट की कोशिश करते समय दोनों ने अपने चेहरे को नकाब से ढका था, लेकिन पकड़े जाने के बाद जब उनकी असलियत सामने आई तो सब हैरान रह गए।
दोनों पेशेवर लुटेरे नहीं बल्कि डाॅक्टर हैं। उनके पास त्रिवर्षीय चिकित्सा पाठ्यक्रम की डिग्री है। उनका सपना नर्सिंग होम खोलने का है। उसी को पूरा करने वे पिछले छह महीने से लोन के लिए बैंक के चक्कर काट रहे थे। लोन मंजूर नहीं हुआ तो एटीएम लूटने पहुंच गए। पुलिस ने बताया कि दोनों लुटेरे डा. कमलेश विश्वकर्मा और डा. संदीप वैष्णव की छेरीखेड़ी में क्लीनिक है। लूट की साजिश में उनके साथ ड्राइवर हेमंत साहू और राहुल लोधी को भी गिरफ्तार किया गया है।
हेमंत और राहुल भी उस रात एटीएम लूटने उनके साथ गए थे। डाक्टरों ने उन्हें एटीएम से थोड़ी दूर निगरानी के लिए खड़ा किया और खुद एटीएम के भीतर पहुंच गए। पेंचकस और गाड़ी के इंजन खोलने का कुछ सामान लेकर घुसे। एटीएम मशीन का ऊपरी हिस्सा तो उन्होंने खोल लिया लेकिन कैश जिस हिस्से में था, उसे नहीं खोल सके। दो घंटे की कोशिश के बाद वे लौट गए। बुधवार को सुबह एटीएम टूटा देखकर आसपास वालों ने पुलिस को सूचना दी। पुलिस ने सीसीटीवी फुटेज जांच की, जिसमें आरोपी नकाब में थे।
एटीएम से पैसे निकाले और छोड़ दिया सबूत
डाक्टरों ने एटीएम को लूटने के पहले उसका बैलेंस चेक किया और पुलिस के लिए सबूत छोड़ दिया। लूटने का प्रयास करने के पहले उन्होंने यह पता लगाने के लिए कि उसमें पैसे हैं या नहीं, एटीएम अपने कार्ड के जरिये 200 निकाले। पुलिस के लिए यही क्लू साबित हुआ। लूटपाट की जांच शुरू करते ही सबसे पहले यह रिकार्ड देखा गया कि रात को लूट का प्रयास होने के पहले किस अंतिम कार्ड से पैसे निकाले गए हैं। बैंक के रिकार्ड में सबकुछ था।
यह रिकार्ड सामने आते ही पुलिस की एक टीम डा. संदीप के पास पहुंची। वह पुलिस वालों को देखते ही हड़बड़ा गया। उसकी गतिविधियों से शक हो गया और उसे हिरासत में लेकर पूछताछ की गई। कुछ घंटों में ही उसने सच उगल दिया। डा. संदीप की निशानदेही पर उसके बाकी साथियों को गिरफ्तार किया गया। एडिशनल एसपी सिटी नीरज चंद्राकर ने बताया कि सेजबहार थाना प्रभारी राजेन्द्र कंवर के नेतृत्व में टीम बनाई गई थी। जांच में घटना के समय भिलाई-3 निवासी डाॅ. संदीप वैष्णव का सबसे पहले क्लू मिला।
hin_Deva hin_Deva hin_Deva hin_Deva hin_Deva hin_Deva